Document ID: 31998R0759

Nariadenie Komisie (ES) č. 759/98
z 3. apríla 1998,
ktorým sa mení a dopĺňa nariadenie (ES) č. 1445/95 o pravidlách použitia dovozných a vývozných povolení v sektore hovädzieho a teľacieho mäsa
KOMISIA EURÓPSKYCH SPOLOČENSTIEV,
so zreteľom na Zmluvu o založení Európskeho spoločenstva,
so zreteľom na nariadenie Rady (EHS) 805/68 z 27. júna 1968 o spoločnom organizovaní trhu s hovädzím a teľacím mäsom [1], naposledy zmenenom a doplnenom nariadením (ES) 2634/97 [2], najmä na jeho články 9 a 13,
keďže článok 7 nariadenia Komisie (ES) 1445/95 z 26. júna 1995 o pravidlách použitia dovozných a vývozných povolení v sektore hovädzieho a teľacieho mäsa, ktorým sa zároveň zrušuje nariadenie (EHS) 2377/80 [3], naposledy zmenené a doplnené nariadením (ES) 260/98 [4], ustanovuje, že na všetky výrobky vyvážané od 2. januára 1998 sa musia vydávať vývozné povolenia;
keďže článok 5 ods. 1 nariadenia Komisie (EHS) 3719/88 zo 16. novembra 1988, ktorým sa ustanovujú spoločné podrobné pravidlá použitia systému dovozných a vývozných povolení a osvedčení s vopred stanovenou sadzbou náhrady na poľnohospodárske výrobky [5], naposledy zmenenom a doplnenom nariadením (ES) 1404/97 [6], určuje, že vývozné povolenie nie je potrebné na výrobky, na ktoré sa nežiada náhrada a na také množstvá, pri ktorých by zábezpeka ku ktorémukoľvek povoleniu bola 5 ECU alebo menej;
keďže v prípade hovädzieho a teľacieho mäsa limit 5 ECU zodpovedá jednému zvieraťu alebo 200 kilogramom mäsa; keďže sa ukázalo, že tento limit je príliš nízky, predovšetkým pre isté tradičné medzinárodné obchodné toky; keďže je potrebné derogovať z nariadenia (EHS) 3719/88 s cieľom zvýšenia tejto sumy na 60 ECU;
keďže opatrenia ustanovené v tomto nariadení sú v súlade so stanoviskom Riadiaceho výboru pre hovädzie a teľacie mäso,
PRIJALA TOTO NARIADENIE:
Článok 1
Týmto sa do článku 7 nariadenia (ES) 1445/95 dopĺňa odsek takto:
"Napriek štvrtej zarážke článku 5 ods. 1 nariadenia (EHS) 3719/88 sa však pri výrobkoch, na ktoré sa vzťahuje druhá zarážka článku 8 ods. 2 nebude vyžadovať vývozné povolenie, ak pri množstve týchto výrobkov by zábezpeka na ktorékoľvek povolenie bola 60 ECU alebo menej. Ak sa povolenie vydáva na kusy a ak suma 60 ECU nezodpovedá počtu celých kusov, zábezpeka bude zodpovedať najbližšiemu vyššiemu počtu celých kusov."
Článok 2
Toto nariadenie nadobúda účinnosť tretí deň od jeho uverejnenia v Úradnom vestníku Európskych spoločenstiev.
Toto nariadenie je záväzné vo svojej celistvosti a priamo uplatniteľné vo všetkých členských štátoch.
V Bruseli 3. apríla 1998

Labels: 3
17
6